25 स्कूली छात्रों समेत कई लोग अस्पताल पहुंचाए; एक बच्ची PGI रेफर, जांच के लिए कमेटी गठित
पंजाब व हिमाचल बॉर्डर पर स्थित नंगल शहर में गुरुवार को पीएसीएल फैक्ट्री से गैस लीक हो गई। गैस लीक होने से छोटे बच्चे और कुछ लोगों को गला दर्द और सिर दर्द हुआ, जिस पर उन्हें अस्पताल में भर्ती करवाया गया है।
पंजाब में रोपड़ जिले के नंगल में गुरुवार सुबह एक फैक्ट्री से गैस लीक होने के बाद हड़कंप मच गया। फैक्ट्री के नजदीक बने सेंटर सोल्जर प्राइवेट स्कूल के 24-25 बच्चों समेत कई लोग इसकी चपेट में आए। गले और सिर में दर्द की शिकायत के बाद आनन-फानन में सभी को नंगल सिविल अस्पताल पहुंचाया गया। इनमें से कई लोगों की हालत ज्यादा खराब थी। एक बच्ची की हालत ज्यादा गंभीर होने पर उसे चंडीगढ़ पीजीआई रेफर कर दिया गया। घटना के समय स्कूल में करीब 2400 बच्चे मौजूद थे। 
घटना की जानकारी मिलते ही पुलिस-प्रशासन के हाथ-पांव फूल गए। पंजाब के शिक्षामंत्री हरजोत बैंस के अलावा रोपड़ की DC प्रीति यादव और SSP विवेकशील सोनी समेत तमाम वरिष्ठ अधिकारी मौके पर पहुंच गए। एहतियात के तौर पर पूरे एरिया को सील कर दिया गया। सेहत महकमे की कई टीमें एंबुलेंस के साथ मौके पर तैनात कर दी गईं। कहा जा रहा है कि जिस जगह गैस लीक हुई, वहां 300 से 400 लोग हर समय मौजूद रहते हैं। फिलहाल मौके पर राहत कार्य जारी है।
दोपहर लगभग पौने 2 बजे रोपड़ की डीसी प्रीति यादव की ओर से वीडियो जारी कर बताया गया कि सेंट सोल्जर स्कूल के कुछ बच्चों को सांस में दिक्कत और कुछ दूसरी शिकायत हुई थी। ऐसे लक्षण वाले करीब 24 बच्चों और एक टीचर को अस्पताल पहुंचाया गया। इनमें से 18-19 बच्चों को प्राथमिक उपचार के बाद अस्पताल से छुट्‌टी दे दी गई जबकि चार-पांच बच्चों को अस्पताल में अंडर ऑब्जर्वेशन रखा गया है। डॉक्टरों ने इनको भी जल्द छुट्‌टी दे दिए जाने की बात कही है। जिस बच्ची को पीजीआई रेफर किया गया है, उसके परिवार से भी प्रशासन ने बात की है। सिविल सर्जन के मुताबिक उस बच्ची की कंडीशन भी स्टेबल है। वो बच्ची पहले से ही कुछ दिनों से बीमार चल रही थी।
डीसी प्रीति यादव के अनुसार, जिला प्रशासन ने एक कमेटी बनाई है जो गैस लीकेज के संभावित कारणों की पड़ताल करेगी। इस कमेटी में सीनियर अफसरों के अलावा पॉल्यूशन कंट्रोल बोर्ड के एक्सपर्ट भी शामिल हैं। इस कमेटी को जल्द से जल्द जांच पूरी कर रिपोर्ट देने को कहा गया है। डीसी ने लोगों से अपील की कि वह पैनिक न करें। सारी स्थिति अंडर कंट्रोल है।
शिक्षामंत्री ने खुद किया ट्वीट
शिक्षामंत्री हरजोत बैंस ने ही ट्वीट कर गैस लीकेज की जानकारी दी। उन्होंने लिखा कि हालात को देखते हुए इलाके की सारी एंबुलेंस मौके पर भेजी गई है। मैं खुद भी वहां पहुंच रहा हूं। प्राथमिक जानकारी के मुताबिक गैस लीक होने से छोटे बच्चों और कुछ लोगों को गले व सिर में दर्द की शिकायत हुई है। इन सभी को नजदीकी अस्पताल में रेफर किया गया है।
मौके पर पहुंचे हरजोत बैंस ने सेंट सोल्जर स्कूल को खाली करवाते हुए बच्चों को उनके घर भिजवा दिया। बैंस ने कहा कि सारे बच्चे सेफ हैं। उनकी पहली प्रायोरिटी यही थी कि बच्चों और स्टाफ को कुछ न हो, इसलिए प्रशासन की मदद से सबको बाहर निकाला गया। किसी तरह की अफवाहों पर ध्यान न दें।
रोपड़ से 55 किलोमीटर दूर हिमाचल बॉर्डर पर हादसा
हादसा रोपड़ जिला मुख्यालय से तकरीबन 55 किलोमीटर दूर, नंगल एरिया में हुआ। इस इलाके में नेशनल फर्टीलाइजर लिमिटेड (NFL) और पंजाब अल्कलीज एंड केमिकल्स लिमिटेड (PACL) की दो बड़ी फैक्ट्रियां हैं। फिलहाल इसकी पुष्टि नहीं हो पाई है कि इनमें से किस फैक्ट्री से गैस लीक हुई। दोनों ही फैक्ट्रियों की मैनेजमेंट अपने यहां गैस लीकेज से इनकार कर रही हैं। जिस जगह ये दोनों फैक्ट्रियां बनी हैं, वहां से हिमाचल का बॉर्डर नजदीक ही है।
आसपास रिहायशी इलाका, स्कूल-कॉलेज
जिस इलाके में यह फैक्ट्रियां हैं, उसके आसपास कई कॉलोनियां, सरकारी दफ्तर और 15 से 20 गांव हैं जिनमें हजारों लोग रहते हैं। यह एरिया रहने के लिहाज से नंगल का सबसे पॉश और महंगा इलाका है। इन फैक्ट्रियों के नजदीक ही सेंट सोल्जर प्राइवेट स्कूल भी है जिसमें बड़ी संख्या में बच्चे पढ़ते हैं। गैस की चपेट में सबसे ज्यादा इसी स्कूल के बच्चे आए। मौके पर पहुंचे शिक्षामंत्री हरजोत बैंस ने पूरे स्कूल को खाली करवाकर बच्चों और टीचिंग स्टाफ को उनके घर भेज दिया।
फैक्ट्री से 2 किलोमीटर दूर शिवालिक कॉलेज है। नंगल नगर काउंसिल के नेता संजय साहनी ने कहा कि फैक्ट्री के नजदीक प्राइवेट स्कूल चलाने की मंजूरी कैसे दे दी गई? इसकी जांच होनी चाहिए। संजय साहनी के मुताबिक, गुरुवार सुबह हवा में बदबू आने पर उन्होंने पीएसीएल फैक्ट्री के जीएम को फोन किया था। उस दौरान GM ने अपनी फैक्ट्री से गैस लीक होने से साफ इनकार किया।
आसपास के अस्पतालों से हेल्थ स्टाफ बुलाया
गैस लीकेज की खबर फैलते ही रोपड़ की DC प्रीति यादव, SSP विवेकशील सोनी, आनंदपुर साहिब के DSP अजय सिंह, नंगल के DSP सतीश कुमार के अलावा नंगल नगर काउंसिल, नंगल तहसील, BDPO दफ्तर और सेहत विभाग के अफसर मौके पर पहुंच गए। इलाके की सारी एंबुलेंस भी वहां बुला ली गई। आसपास के अस्पतालों से मेडिकल स्टाफ भी हेल्थ विभाग ने नंगल सिविल अस्पताल बुला लिया। एहतियात के तौर पर अतिरिक्त पुलिसबल मौके पर मौजूद है। नंगल के पास ही हिमाचल की तरफ लगभग 20 किलोमीटर की दूरी पर ऊना जिला हेडक्वार्टर पर भी सिविल अस्पताल है।
लोगों ने की नारेबाजी
नंगल के सेंट सोल्जर स्कूल में पढ़ने वाले ज्यादातर बच्चे आसपास के गांवों के हैं। सुबह गैस लीकेज की खबर फैलते ही इन बच्चों के परिजन और गांवों के लोग मौके पर इकट्‌ठा हो गए। इन लोगों ने दोनों फैक्ट्रियों के खिलाफ नारेबाजी भी की। इससे पहले भी इन दोनों फैक्ट्रियों में गैस लीक और ब्लास्ट के कई मामले हो चुके हैं।
गैस लीकेज के बाद मौके पर बने हालात के फोटो...
